## Innledning

Folkehelseinstituttet oppsummerer hvert fjerde år status og utvikling for helsetilstanden i befolkningen. Den forrige rapporten ble utgitt i 2014; Helsetilstanden i Norge 2014. Kapitlene i 2014-rapporten ble også publisert som nettutgave og er senere oppdatert. Nye kapitler har kommet til. Folkehelserapporten publiseres i dag bare på nett, og de enkelte kapitlene vil bli jevnlig oppdatert, se: www.fhi.no/fhr/

Helsetilstanden i Norge 2018 er en kortversjon av Folkehelserapporten per 15. mai 2018.

Norge har tre overordnede mål for folkehelsearbeidet (5;6):

-  Norge skal være blant de tre landene i verden som har høyest levealder.
-  Befolkningen skal oppleve flere leveår med god helse og trivsel og reduserte sosiale helseforskjeller.
-  Vi skal skape et samfunn som fremmer helse i hele befolkningen.

Innholdet i Helsetilstanden i Norge 2018 er disponert rundt folkehelsemålene for levealder, helse og trivsel samt sosiale helseforskjeller. Vi presenterer også utfordringer innen smittevern og miljø.

Teksten om forventet levealder viser forventet levealder for kvinner og menn, utvikling over tid og forventet levealder i Norge sammenliknet med andre land. I tillegg presenteres tall og diagrammer for de viktigste dødsårsakene i ulike aldersgrupper.

Teksten om helse og trivsel beskriver status og utviklingstrekk for sykdomsgrupper som utgjør store andeler av sykdomsbyrden i Norge: muskel- og skjelettsykdommer, psykiske lidelser samt hjerte- og karsykdommer, kreft, diabetes og kols. Dette er sykdommer som særlig rammer den voksne og eldre delen av befolkningen. I tillegg beskriver vi status og utvikling for noen viktige helseområder blant barn, unge og eldre.

Røyking, bruk av alkohol og andre levevaner er utdypet i et eget avsnitt.

Teksten om sosial ulikhet i helse belyser forskjeller i sykdom og risikofaktorer samt utvikling over tid.

Den siste delen handler om beredskap og utfordringer innen smittevern og miljørettet helsevern. Smittsomme sykdommer og forurensinger utgjør en liten andel av sykdomsbyrden i Norge i dag. Teksten tar for seg viktige områder som vi ut fra dagens kunnskap bør følge med på.

Folkehelse er befolkningens helsehelsen fordeler seg i

tilstand og hvordan befolkningen.

Folkehelsearbeid er samfunnets innsats for å påvirke faktorer som direkte eller indirekte fremmer befolkningens helse og trivsel, forebygger psykisk og somatisk sykdom, skade eller lidelse, eller som beskytter mot helsetrusler, samt arbeid for en jevnere fordeling av faktorer som direkte eller indirekte påvirker helsen.

Kilde:

Folkehelseloven